b"\n_START_ARTICLE_\nUfologia\n_START_PARAGRAPH_\nUfologia tai ufotutkimus on tutkimusala, joka tutkii havaintoja ja v\xc3\xa4itteit\xc3\xa4 tunnistamattomista lent\xc3\xa4vist\xc3\xa4 esineist\xc3\xa4 (Unidentified Flying Object, Ufo) ja niihin liittyvist\xc3\xa4 ilmi\xc3\xb6ist\xc3\xa4._NEWLINE_Ufologia ei ole kansainv\xc3\xa4lisen tiedeyhteis\xc3\xb6n tieteelliseksi hyv\xc3\xa4ksym\xc3\xa4 tutkimusala. Alalla toimii sek\xc3\xa4 selke\xc3\xa4sti tieteellisyyteen pyrkivi\xc3\xa4 tutkijoita ett\xc3\xa4 perustelemattomia n\xc3\xa4enn\xc3\xa4istieteellisi\xc3\xa4 v\xc3\xa4itteit\xc3\xa4 esitt\xc3\xa4vi\xc3\xa4 kirjoittajia, ja kaikkea t\xc3\xa4lt\xc3\xa4 v\xc3\xa4lilt\xc3\xa4._NEWLINE_Ufologian tutkimuskohteena ovat enimm\xc3\xa4kseen ihmisten havainnot. Havaintojen taustalta etsit\xc3\xa4\xc3\xa4n selityksi\xc3\xa4. Yleisimpi\xc3\xa4 selitysperustoja ovat tunnetut s\xc3\xa4\xc3\xa4- ja valoilmi\xc3\xb6t, ilmailuv\xc3\xa4linehavainnot, havaintopsykologiaan ja sosiaalipsykologiaan perustuvat selitysmallit, uskonnolliset ja yliluonnolliset selitysmallit sek\xc3\xa4 teoriat maapallon ulkopuolelta tulleista avaruusaluksista._NEWLINE_Ufotutkimusta ei tule sekoittaa astrobiologiaan, joka tutkii tieteellisesti el\xc3\xa4m\xc3\xa4n synty\xc3\xa4, kehityst\xc3\xa4 ja mahdollisuuksia maailmankaikkeudessa. Sen keskeisiin ongelmiin kuuluu muun muassa el\xc3\xa4m\xc3\xa4n edellytysten tutkiminen Maan ulkopuolella.\n_START_SECTION_\nUFO-raportit ja ufologia\n_START_PARAGRAPH_\nUFO-havaintojen lis\xc3\xa4ksi ufologian alalla jotkut ovat kiinnostuneet aiheista kuten viljapeltoympyr\xc3\xa4t (engl. 'crop circles'), karjaan kohdistuneet teurastukset ja silpomiset, sieppaamiset ja ohjelmointi, Roswellin ufo-tapaus 1947 ja Majestic 12-asiakirjat.\n_START_SECTION_\nJaakko N\xc3\xa4rv\xc3\xa4n n\xc3\xa4kemys\n_START_PARAGRAPH_\nSuomalainen filosofian tohtori Jaakko N\xc3\xa4rv\xc3\xa4 arvioi uskontotieteen v\xc3\xa4it\xc3\xb6skirjassaan Ufologia ja ufokokemukset uskonnollisina ilmi\xc3\xb6in\xc3\xa4 - Teoreettinen tutkimus, ett\xc3\xa4 ihmisten kokemukset ufoista ja ufologia tutkimus ovat suurimmaksi osaksi uskontoa ja vain pienelt\xc3\xa4 osalta jotain muuta. N\xc3\xa4rv\xc3\xa4n mukaan ufologia ja ufokokemukset voidaan uskontohistoriallisesti selitt\xc3\xa4\xc3\xa4 l\xc3\xa4nsimaisen esoterian, kristillisyyden ja kansanuskon jatkumona. Erityisesti ufokokemuksilla on paljon yht\xc3\xa4l\xc3\xa4isyyksi\xc3\xa4 kansanuskonnollisiin perinteisiin, kuten keijuperinteellisiin ja \xc5\xa1amanistisiin aineistoihin._NEWLINE_N\xc3\xa4rv\xc3\xa4n mukaan ufohavaintoja voidaan selitt\xc3\xa4\xc3\xa4 psykologisesti erilaisten virhetulkintakohteiden ja havaintopsykologisten tekij\xc3\xb6iden yhteisvaikutuksilla. Voimakkaat ufokokemukset, kuten ufosieppaukset, selittyv\xc3\xa4t hallusinaatiolla, unihalvauksilla, fantasiointitaipumuksilla ja valemuistoilla. T\xc3\xa4llaisiin tavanomaisiin selityksiin N\xc3\xa4rv\xc3\xa4 perustaa v\xc3\xa4itteens\xc3\xa4, ett\xc3\xa4 suurimmaksi osaksi ufohavainnoista tehdyt spekulatiivisemmat tulkinnat ovat ufouskonnollisuutta ja niihin uskovat havaitsijat sek\xc3\xa4 ufologit ufouskovaisia. Lis\xc3\xa4ksi N\xc3\xa4rv\xc3\xa4n mukaan jo havaintokokemuskin on sen k\xc3\xa4sitteellist\xc3\xa4misen osalta p\xc3\xa4\xc3\xa4osin uskonnollinen prosessi. Uskonnon h\xc3\xa4n m\xc3\xa4\xc3\xa4rittelee tavanomaista laajemmin intuition vastaisina oletuksina._NEWLINE_Ryhm\xc3\xa4kokemukset johtuvat N\xc3\xa4rv\xc3\xa4n v\xc3\xa4it\xc3\xb6skirjan mukaan pienryhm\xc3\xa4suggestiosta, sosiaalisesta paineesta ja syyllisyydest\xc3\xa4 tarinan kuvitteellisuuden paljastamista kohtaan."